2. Rozdiel medzi „prípustným kapitálom“ a „vlastnými zdrojmi“

Na účely uplatnenia druhej časti hlavy III, štvrtej časti a článku 97 CRR sa v článku 4 ods. 1 bode 71 CRR zaviedla nová kapitálová základňa nazývaná „prípustný kapitál“.

Podľa tohto článku sa „prípustný kapitál“ vymedzuje ako súčet kapitálu Tier 1 a kapitálu Tier 2. Výška kapitálu Tier 2 uznaného ako „prípustný kapitál“ však na konci prechodného obdobia nesmie presahovať jednu tretinu kapitálu Tier 1.

Koncepcia „prípustného kapitálu“ je teda reštriktívnejšia než koncepcia „vlastných zdrojov“ v dôsledku skutočnosti, že výšku kapitálových nástrojov Tier 2, ktorá uvedenú tretinovú prahovú hodnotu presahuje, nemožno uznať ako „prípustný kapitál“.

Pre zaradenie kapitálu Tier 2 do „vlastných zdrojov“ však naopak žiadne obmedzenie neexistuje, keďže vlastné zdroje sú jednoducho súčtom kapitálu Tier 1 a Tier 2.

Pojem „prípustný kapitál“ bol do CRR zavedený preto, aby sa obmedzila motivácia úverových inštitúcií a investičných spoločností znížiť regulačné obmedzenia tým, že budú emitovať iba kapitál Tier 2 (napr. doplnkový kapitál Tier 2 by týmto inštitúciám umožnil, aby zvýšili objem expozícií voči svojim protistranám alebo objem svojich kvalifikovaných účastí jednoduchšie, než emisiou kapitálu Tier 1).

Kvalita kapitálu Tier 2 je v skutočnosti nižšia než kvalita kapitálu Tier1. Zatiaľ čo kapitál Tier 1 sa používa na absorbovanie strát pri predpoklade nepretržitého pokračovania v činnosti, kapitál Tier 2 možno použiť na absorbovanie strát iba pri predpoklade ukončenia činnosti.

3. Rozsah uplatňovania pojmu „prípustný kapitál“

Od 1. januára 2014 sa „prípustný kapitál“ používa ako kapitálová základňa na tieto účely:

1.Stanovenie prudenciálneho spôsobu zaobchádzania s kvalifikovanými účasťami mimo finančný sektor.

V rámci nového režimu sa v článku 89 CRR stanovuje, že príslušné orgány použijú na kvalifikované účasti v podnikoch, ktoré vykonávajú nefinančné činnosti, alternatívne dva rôzne prudenciálne spôsoby zaobchádzania:

zakážu, aby i) individuálne kvalifikované účasti presiahli 15 % prípustného kapitálu inštitúcie a ii) aby celkové portfólio kvalifikovaných účastí presiahlo 60 % prípustného kapitálu inštitúcie,

na sumy presahujúce prahové hodnoty 15 % a 60 % použijú rizikovú váhu 1 250 %.

2.Stanovenie kapitálových požiadaviek pre investičné spoločnosti s obmedzenými investičnými službami. Investičné spoločnosti uvedené v článku 95 ods. 1, článku 96 ods. 1 a v článku 4 ods. 1 bode 2 písm. c) CRR držia prípustný kapitál vo výške aspoň jednej štvrtiny fixných režijných nákladov za predchádzajúci rok, ako sa stanovuje v článku 97 uvedeného nariadenia.

3.Vymedzenie veľkej majetkovej angažovanosti. Veľkou majetkovou angažovanosťou je expozícia inštitúcie voči jednej protistrane, ktorej hodnota dosiahne alebo prekročí 10 % jej prípustného kapitálu, ako sa stanovuje v článku 392 CRR.

4.Stanovenie maximálnej výšky, ktorú nesmie expozícia inštitúcie voči jednej protistrane prekročiť. Expozícia inštitúcie voči jednej protistrany nesmie prekročiť 25 % jej prípustného kapitálu (pokiaľ nie je uvedené inak), ako sa stanovuje v článku 395 CRR.

Podľa článku 494 nariadenia CRR, sa na používanie vymedzenia pojmu „prípustný kapitál“ vzťahuje prechodný režim v dĺžke troch rokov, ktorý sa začal v roku 2014. Zatiaľ čo v roku 2014 smeli úverové inštitúcie a investičné spoločnosti ešte stále uznávať kapitál Tier 2 ako „prípustný kapitál“ až do výšky 100 % kapitálu Tier 1, od roku 2015 smú kapitál Tier 2 uznávať ako „prípustný kapitál“ do výšky 75 % a v roku 2016 to bude do výšky 50 % kapitálu Tier 1.

Po skončení prechodného obdobia bude v rámci systému EÚ obmedzené uznávanie kapitálu Tier 2 ako „prípustného kapitálu“ na jednu tretinu kapitálu Tier 1, čím sa požiadavky Únie zblížia s nedávno vydanými Bazilejskými štandardmi týkajúcimi sa veľkej majetkovej angažovanosti, ktoré vylučujú, aby bol kapitál Tier 2 braný do úvahu na účely uplatňovania režimu veľkej majetkovej angažovanosti.

4. Vhodnosť pojmu „prípustný kapitál“

Európsky orgán pre bankovníctvo (EBA) a vnútroštátne orgány boli konzultované s cieľom zhromaždiť informácie o vplyve nového režimu na inštitúcie. Skúsenosti získané počas prvého roku uplatňovania koncepcie „prípustného kapitálu“ neodhalili žiadny osobitný problém. Orgán EBA vo svojom stanovisku uviedol, že mu nie sú „známe žiadne obavy, na ktoré by upozornili inštitúcie v súvislosti s použitím daného vymedzenia pojmu“, ani „žiadne empirické dôkazy, ktoré by viedli k záveru, že by nová prísnejšia kapitálová základňa pre režim veľkej majetkovej angažovanosti mala výrazný nepriaznivý vplyv na expozície inštitúcií.“